Θεσπίζει τους κανόνες για την παραγωγή συγκρίσιμων στατιστικών σε όλη την ΕΕ (Ευρωπαϊκή Ένωση) όσον αφορά τις μεταφορές εμπορευμάτων μέσω εσωτερικών πλωτών οδών. Επιδιώκει να παράσχει μια εικόνα του όγκου και των επιδόσεων των μεταφορών εμπορευμάτων στο δίκτυο εσωτερικών πλωτών οδών της ΕΕ. Κωδικοποιεί και καταργεί τον κανονισμό (ΕΚ) αριθ. 1365/2006 ο οποίος τροποποιήθηκε ουσιαστικά αρκετές φορές. Πεδίο εφαρμογής Οι χώρες της ΕΕ πρέπει να καταρτίζουν και να διαβιβάζουν στην Ευρωπαϊκή Επιτροπή (Eurostat) δεδομένα σχετικά με τις μεταφορές μέσω εσωτερικών πλωτών οδών. Ο κανονισμός δεν εφαρμόζεται για τη μεταφορά εμπορευμάτων με πλοία κάτω των 50 τόνων νεκρού βάρους ή με πλοία: που χρησιμοποιούνται κυρίως για τη μεταφορά επιβατών· που χρησιμοποιούνται για σκοπούς διαπεραίωσης· που χρησιμοποιούνται μόνο για μη εμπορικούς σκοπούς από τις λιμενικές και τις δημόσιες αρχές· που χρησιμοποιούνται αποκλειστικά ως σκάφη ανεφοδιασμού ή αποθήκευσης· που δεν χρησιμοποιούνται για τη μεταφορά εμπορευμάτων, όπως τα αλιευτικά σκάφη, οι βυθοκόροι, τα πλωτά συνεργεία, οι πλωτές κατοικίες και τα σκάφη αναψυχής. Οι χώρες της ΕΕ στις οποίες ο συνολικός όγκος των εμπορευμάτων που μεταφέρονται ετησίως μέσω εσωτερικών πλωτών οδών — ως εθνικές, διεθνείς ή διακομιστικές μεταφορές — υπερβαίνει το 1 εκατομμύριο τόνους πρέπει υποβάλλουν τα στοιχεία που αναφέρονται στους πίνακες των παραρτημάτων Ι έως IV του κανονισμού. Οι χώρες της ΕΕ στις οποίες δεν υπάρχουν διεθνείς ή διαμετακομιστικές εσωτερικές πλωτές οδοί μεταφοράς, αλλά στις οποίες ο συνολικός όγκος των εμπορευμάτων που μεταφέρονται ετησίως μέσω εσωτερικών πλωτών οδών, ως εθνικές μεταφορές, υπερβαίνει το 1 εκατομμύριο τόνους, υποβάλλουν μόνον τις στατιστικές που απαιτούνται από το παράρτημα V του κανονισμού. Το πεδίο εφαρμογής αυτού του κανονισμού περιορίζεται στις χώρες στις οποίες υπάρχει αυτός ο τρόπος μεταφοράς. Πιλοτικές μελέτες Έως τις 8 Δεκεμβρίου 2018, η Ευρωπαϊκή Επιτροπή, σε συνεργασία με τις χώρες της ΕΕ, αναπτύσσει την κατάλληλη μεθοδολογία για την κατάρτιση στατιστικών σχετικά με τις μεταφορές επιβατών μέσω εσωτερικών πλωτών οδών, μεταξύ άλλων μέσω διασυνοριακών υπηρεσιών μεταφορών. Το 2019, η Επιτροπή δρομολογεί τη διεξαγωγή εθελοντικών πιλοτικών μελετών από τις χώρες της ΕΕ για την παροχή στοιχείων που εμπίπτουν στο πεδίο εφαρμογής του παρόντος κανονισμού σχετικά με τη διαθεσιμότητα στατιστικών δεδομένων που αφορούν τις μεταφορές επιβατών μέσω εσωτερικών πλωτών οδών. Οι εν λόγω πιλοτικές μελέτες θα αξιολογήσουν τη σκοπιμότητα των εν λόγω νέων συλλογών δεδομένων, το κόστος των σχετικών συλλογών δεδομένων και την εξυπακουόμενη ποιότητα των στατιστικών. Έως τις 8 Δεκεμβρίου 2020, η Επιτροπή θα υποβάλλει έκθεση στο Ευρωπαϊκό Κοινοβούλιο και στο Συμβούλιο σχετικά με τα αποτελέσματα των εν λόγω πιλοτικών μελετών. Συλλογή και διαβίβαση στατιστικών Τα στοιχεία υποβάλλονται βάσει της αρχής της εδαφικότητας σύμφωνα με την οποία κάθε χώρα υποβάλλει έκθεση για τη φόρτωση, την εκφόρτωση και τη μεταφορά εμπορευμάτων που πραγματοποιούνται στην εθνική της επικράτεια. Οι πίνακες των παραρτημάτων I έως V του κανονισμού ορίζουν τους κανόνες και τις μορφές για τη συλλογή δεδομένων. Οι χώρες της ΕΕ πρέπει να διαβιβάσουν στην Eurostat τα στοιχεία που συγκέντρωσαν το αργότερο 5 μήνες μετά το τέλος της σχετικής περιόδου παρατήρησης. Η επιτροπή θα εκδίδει εκτελεστικές πράξεις με τις οποίες καθορίζονται οι λεπτομέρειες διαβίβασης των στατιστικών στην Eurostat. Διάδοση στατιστικών Η Eurostat διαδίδει τα στοιχεία με συχνότητα παρόμοια με αυτή που προβλέπεται για τη διαβίβαση στατιστικών στοιχείων (τριμηνιαία ή ετησίως). Ποιότητα των στατιστικών Η Επιτροπή εκδίδει εκτελεστικές πράξεις για τον καθορισμό των μεθοδολογικών προδιαγραφών και κριτηρίων που στοχεύουν στην εξασφάλιση της ποιότητας των παραγόμενων στοιχείων. Οι χώρες της ΕΕ λαμβάνουν όλα τα αναγκαία μέτρα για την εξασφάλιση της ποιότητας των διαβιβαζόμενων στοιχείων και υποβάλλουν στην Επιτροπή (Eurostat) έκθεση με τις πληροφορίες και τα στοιχεία που τους ζητεί για την πιστοποίηση της ποιότητας των διαβιβαζόμενων στοιχείων. Εκθέσεις εφαρμογής Η Επιτροπή (Eurostat) θα υποβάλλει έκθεση για πρώτη φορά μέχρι τις 31 Δεκεμβρίου 2020, και, στη συνέχεια, ανά 5 χρόνια, στο Ευρωπαϊκό Κοινοβούλιο και στο Συμβούλιο σχετικά με την εφαρμογή του παρόντος κανονισμού και τις μελλοντικές εξελίξεις. Διαδικασία επιτροπής Η Επιτροπή λαμβάνει συμβουλές και επικουρείται από την επιτροπή Ευρωπαϊκού Στατιστικού Συστήματος που θεσπίστηκε με τον κανονισμό (ΕΚ) αριθ. 223/2009 (Πώς λειτουργεί το Ευρωπαϊκό Στατιστικό Σύστημα).